3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์หรือบริการหลัก

 3.1.1 ผลิตภัณฑ์

ผ้าลูกไม้ปัก

เป็นผลิตภัณฑ์ที่ใช้เส้นด้ายหลายๆ ชนิดปักลงบนผืนผ้า
เพื่อให้เกิดลวดลายที่สวยงามเหมาะสำหรับการตัดเย็บชุดชั้นในสตรี เสื้อผ้าสำเร็จรูปและสินค้าอื่นๆ
อีกมากมาย โดยมีทั้งชนิดผืนและชนิดแถบ

ผ้าไม่ทอ

เป็นผลิตภัณฑ์จากเส้นใยสังเคราะห์
โดยนำมาผ่านกระบวนการผลิตและเครื่องมือที่ทันสมัยเหมาะสำหรับการนำไปบุเสื้อสกี รองเท้า
แอร์ฟิวเตอร์ ฟองน้ำหนุนไหล่ เครื่องนอน และผลิตภัณฑ์ในรถยนต์

3.1.2 สิทธิประโยชน์ในการประกอบธุรกิจ

- บัตรส่งเสริมการลงทุน

- ไม่มี -

- สิทธิอื่นๆ

- ไม่มี -

- ข้อจำกัดในการประกอบธุรกิจ

- ไม่มี -

 3.2 การตลาดและภาวะการแข่งขัน

3.2.1 นโยบายและลักษณะการตลาด

- ลักษณะลูกค้าของบริษัท

บริษัททำการจำหน่ายสินค้าที่ผลิตได้ในประเทศเป็นส่วนใหญ่ โดยจำหน่ายให้กับโรงงานอุตสาหกรรม
เช่น โรงงานผลิตเสื้อผ้าสำเร็จรูป โรงงานผลิตชุดชั้นในสตรี โรงงานผลิตรองเท้า
โรงงานผลิตชิ้นส่วนรถยนต์ ในส่วนที่เหลือส่งขายยังต่างประเทศให้แก่ลูกค้าที่มีลักษณะเดียวกัน

- การจำหน่ายและช่องทางการจำหน่าย

บริษัทมีพนักงาน และทีมขายเป็นของตนเอง ซึ่งทำหน้าที่ในด้านการขายให้แก่ลูกค้าทั้งใน
และต่างประเทศ ซึ่งเป็นนโยบายของบริษัทในการให้บริการแก่ลูกค้าด้วยตนเอง เพื่อเป็นการควบคุม
ดูแลในการบริการทั้งหมด

- สัดส่วนการจำหน่ายในประเทศและต่างประเทศ

บริษัททำการจำหน่ายสินค้าที่ผลิตได้ในประเทศเป็นส่วนใหญ่ ซึ่งอยู่ประมาณร้อยละ 86.18
และในส่วนที่เหลืออีกประมาณร้อยละ 13.82 ส่งขายยังต่างประเทศโดยตรง

3.2.2 ภาวะการแข่งขัน

ผลจากการยกเลิกระบบโควต้าการนำเข้าของตลาดสำคัญ ๆ
ตามกรอบการค้าขององค์การการค้าโลกได้ส่งผลให้ประเทศผู้ส่งออกทั้งหลายเกิดความตื่นตัวในด้านการแข่งขันเป็นอย่างมาก
ซึ่งบริษัทผู้ส่งออกส่วนใหญ่ได้มีการเตรียมความพร้อมของตนเองทั้งในด้านการปรับปรุงการผลิต
คุณภาพสินค้า และได้ปรับกลยุทธ์การทำตลาดของตนเองอย่างต่อเนื่องมาระยะหนึ่งแล้ว
บริษัทเองก็ได้ปรับกลยุทธ์ในการแข่งขันในส่วนที่คาดว่าจะมีการแข่งขันเพิ่มขึ้นและยังคงรักษากลยุทธ์ด้านการสร้างนวัตกรรมสำหรับสิ่งทอไว้
ในส่วนที่เป็นสินค้าที่มีคุณภาพสูง และมีคู่แข่งขันน้อยรายไว้ ในปี 2547
บริษัทได้ใช้รายการส่งเสริมการตลาด “Changed” และ “Rapid Dry”
ซึ่งเน้นที่การนำเสนอผลงานของบริษัทด้านการสร้างสรรค์นวัตกรรม
และผลงานใหม่สู่ตลาดทั้งในและต่างประเทศ

กลยุทธ์ในการแข่งขัน บริษัทได้จัดแบ่งประเภทของผลิตภัณฑ์ตามสภาพการแข่งขันออกเป็นสองกลุ่มหลัก
ๆ กลุ่มแรก เป็นกลุ่มที่มีสภาพการแข่งขันสูง
คุณสมบัติของผลิตภัณฑ์ในกลุ่มนี้จะมีลักษณะการผลิตสินค้าเป็นจำนวนมากในคราวเดียวกัน
มีโครงสร้างพื้นฐานของผลิตภัณฑ์ที่ค่อนข้างคงที่ มีการปรับเปลี่ยนไม่มากนัก
บริษัทได้ใช้กลยุทธ์ด้านการออกแบบเป็นตัวนำเพื่อสร้างความแตกต่าง กลุ่มที่สอง
เป็นกลุ่มของผลิตภัณฑ์ที่มีการแข่งขันต่ำ
เนื่องจากคุณสมบัติของตัวผลิตภัณฑ์เองที่เน้นด้านนวัตกรรมในการออกแบบผลิตภัณฑ์โดยอาศัยความสามารถ
และความชำนาญของบุคลากร
ประสานเข้ากับความแปลกใหม่ของวัตถุดิบมาเป็นหลักในการสร้างสรรค์
ประกอบเข้ากับการบริหารจัดการแบบยืดหยุ่น (Flexibility Management)
ในส่วนงานของการสร้างผลิตภัณฑ์

กลุ่มลูกค้าเป้าหมาย บริษัทมีลูกค้าค่อนข้างกระจายตัวไปยังกลุ่มผู้ผลิตสินค้าต่าง ๆ เช่น
ผู้ตัดเย็บชุดชั้นในที่จำหน่ายในประเทศ และต่างประเทศ ผู้ผลิตรองเท้า
และผู้ผลิตชิ้นส่วนประกอบรถยนต์ เป็นต้น บริษัทมีนโยบายในการผลิต
และจำหน่ายสินค้าให้กับลูกค้าทั่วไปโดยเท่าเทียมกันทุกราย

3.3 การจัดหาผลิตภัณฑ์

3.3.1 จำนวนโรงงานและสถานที่ทำการของโรงงาน

 บริษัทมีสถานประกอบการที่เป็นโรงงาน เป็นจำนวน 6 แห่ง ดังนี้

1. ตั้งอยู่เลขที่ 600 หมู่ 11 ถนนสุขาภิบาล 8 ตำบลหนองขาม อำเภอศรีราชา จังหวัดชลบุรี

2. ตั้งอยู่เลขที่ 624/5-8 หมู่ 11 ถนนสุขาภิบาล 8 ตำบลหนองขาม อำเภอศรีราชา จังหวัดชลบุรี

3. ตั้งอยู่เลขที่ 600/3 หมู่ 11 ถนนสุขาภิบาล 8 ตำบลหนองขาม อำเภอศรีราชา จังหวัดชลบุรี

4. ตั้งอยู่เลขที่ 111/2 หมู่ 5 ถนนสุวรรณศร ตำบลนนทรี อำเภอกบินทร์บุรี จังหวัดปราจีนบุรี มี 2
โรงงาน

5. ตั้งอยู่เลขที่ 220 หมู่ 5 ถนนสุวรรณศร ตำบลนนทรี อำเภอกบินทร์บุรี จังหวัดปราจีนบุรี

3.3.2 การจัดหาวัตถุดิบ

ประเภทของวัตถุดิบ

 วัตถุดิบหลักที่สำคัญของบริษัท ได้แก่ เส้นด้าย , ผ้าผืน และ เส้นใยสังเคราะห์

1. เส้นด้าย

บริษัทใช้เส้นด้ายในการผลิตหลายชนิด เช่น เส้นด้าย COTTON , เส้นด้าย POLYESTER ,
และเส้นด้าย RAYON รวมทั้งเส้นด้ายแฟชั่น และเส้นด้ายที่มีคุณสมบัติพิเศษต่อผิวสัมผัส
ซึ่งสั่งซื้อจากผู้ผลิตเส้นด้าย , ตัวแทนจำหน่าย และสั่งซื้อจากต่างประเทศ

2. ผ้าผืน

ผ้าที่ใช้ส่วนใหญ่ ได้แก่ ผ้า COTTON , ผ้า NYLON , ผ้า T/C และอื่น ๆ
ได้สั่งซื้อจากผู้ผลิตและผู้จำหน่ายทั่วไป ส่วนผ้าที่มีคุณสมบัติพิเศษ ได้สั่งซื้อจากต่างประเทศ

3. เส้นใยสังเคราะห์

ส่วนใหญ่ใช้เส้นใย POLYESTER ในการผลิตสินค้า การสั่งซื้อ ซื้อจากผู้ผลิตในประเทศเป็นส่วนใหญ่
บางส่วนซื้อจากต่างประเทศ เพื่อขายให้ลูกค้าที่ซื้อไปผลิตเพื่อส่งออก

3.3.3 สัดส่วนการซื้อวัตถุดิบในประเทศและต่างประเทศ

 ซื้อในประเทศ = 94.51 %

ซื้อต่างประเทศ = 5.49 %

บริษัท มีนโยบายที่จะใช้วัตถุดิบในประเทศเป็นหลัก
ส่วนวัตถุดิบที่มีคุณสมบัติพิเศษที่ลูกค้ากำหนดหรือพัฒนาสินค้า บริษัทจะสั่งซื้อจากต่างประเทศ

3.3.4 สภาพปัญหาเกี่ยวกับวัตถุดิบและจำนวนผู้จำหน่ายวัตถุดิบ

จากสภาพตลาดซึ่งมีการเปลี่ยนแปลงมาก แนวโน้มลูกค้าส่วนใหญ่ต้องการผลิตภัณฑ์ที่มีความแปลกใหม่
, ระยะเวลาการส่งของเร็ว , จำนวนการสั่งไม่แน่นอน แล้วแต่ ORDER ของลูกค้า
ไม่ใช่เงื่อนไขของบริษัท ซึ่งต้องมีการต่อรองกับลูกค้าเป็นส่วนใหญ่

จากความต้องการผลิตภัณฑ์ที่มีความแปลกใหม่
ผู้จำหน่ายวัตถุดิบในประเทศยังไม่มีความพร้อมในการจัดหาตามความต้องการของบริษัท
แต่จะพยายามในปีต่อ ๆ ไป
ดังนั้นบริษัทจึงต้องเสาะหาวัตถุดิบจากต่างประเทศให้เหมาะสมกับผลิตภัณฑ์ที่ลูกค้าต้องการ ทั้งคุณภาพ
, ราคา, กำหนดส่งของ โดยส่วนใหญ่ต้องมีการต่อรองกับลูกค้า เพื่อไม่ให้มีปัญหาในการจัดส่งสินค้า